section_heading: Pojavnost grba Dalmacije između 16. i 19. stoljeća
paragraph_text: Nakon što je kralj Ladislav Napuljski 1409. godine prodao Mlečanima posjed Dalmacije, odnosno sva svoja kraljevska prava, Mletačka Republika na svom novostečenom području nije službeno koristila tadašnji grb Kraljevstva Hrvatske i Dalmacije, odnosno budući grb Kraljevine Dalmacije. Tako se od 16. stoljeća grb Dalmacije kao takav može u službenoj uporabi naći isključivo među grbovima habsburških vladara, kao i u različitim dekorativnim heraldičkim prikazima, npr. onima iz okvira tzv. „ilirske heraldike“ kao što je Fojničkom grbovniku iz 17. stoljeća. U okviru službene heraldičke prakse od početka 16. stoljeća jasno se razlučuje teritorijalna uporaba tri službena grba tadašnjeg Hrvatsko-dalmatinsko-slavonskog Kraljevstva, tj. grbova: Kraljevine Hrvatske, Kraljevine Dalmacije i Kraljevine Slavonije.